Lene Espersen (KF), 2014-05-09:
Formålet med dette lovforslag er at etablere et samlet lovgrundlag for Center for Cybersikkerhed, vi synes, det er helt grundlæggende godt, at der nu kommer en klar lovgivning på området.
Cybertruslen bliver mere og mere aktuel, og Forsvarets Efterretningstjeneste vurderer, at de alvorligste cybertrusler kommer fra statslige aktører, der ønsker at stjæle og foretage spionage af intellektuel ejendom som f.eks. patenteret viden.
Ligeledes kommer truslerne også fra aktivister eller hacktivister, hvis aktiviteter ofte er politisk motiverede, og endelig er der også de militante islamister, der i stigende grad er begyndt at anvende internettet til elektronisk jihad.
Såvel de danske virksomheder, ikke mindst de virksomheder, der er en del af den kritiske infrastruktur, som de offentlige myndigheder, der med globale briller er nået meget langt med hensyn til digitalisering, er sårbare over for den slags angreb.
Derfor er der altså behov for både at forebygge og afhjælpe cyberangreb.
Det tror jeg heller ikke der er så mange her i Folketingssalen der er uenige om, men det er jo vigtigt at få forklaret, hvorfor vi har behov for at etablere en sådan teknik og et sådant center.
For at øge beskyttelsen mod cyberangreb foreslås det, at den civile GovCERT, som alle partier i Folketinget jo stemte for blev gennemført for få år siden, og den militære MILCERT samles i én myndighed, så der sikres en bedre udnyttelse af ressourcerne.
Samtidig åbnes der op for, at andre virksomheder end de virksomheder, der indgår i kritisk infrastruktur, kan indgå på fuld eller midlertidig basis i CERT, hvis de har behov for beskyttelse.
Men det er fuldt ud frivilligt, om man ønsker at indgå.
Da Center for Cybersikkerhed er en del af Forsvarets Efterretningstjeneste og dermed ikke er omfattet af persondataloven, har ministeren med lovforslaget forsøgt at tage højde for dette, således at en række centrale principper, vi kender fra offentlighedsloven, persondataloven osv., finder anvendelse her.
Det er vi glade for.
Noget af det, vi også er meget glade for, er, at der har været en høringsrunde, og at der har været en offentlig debat.
For jeg synes, det faktisk både har givet anledning til, at lovforslaget er blevet bedre, ved at tingene er blevet præciseret, og at der er blevet lavet en politisk aftale, der bygger oven på lovforslaget, og som skal være med til at sikre, at vi så også følger udviklingen på området.
Der er nogle ting, som jeg synes det er godt at fremhæve er blevet præciseret efter høringsrunden:
Det er præciseret, at tilslutningen til centeret er helt frivilligt.
Det er præciseret, hvad reglerne er for videregivelse af oplysninger, herunder også de restriktive regler, der gælder for andre end politiet, herunder udenlandske efterretningstjenester.
Det er præciseret, at efterforskningen er en politiopgave – der har jo kørt en historie i pressen om, at nu skulle centeret selv til at lave efterforskning, og det er ikke korrekt; det er en politiopgave, og det er præciseret.
De administrative retningslinjer for centeret offentliggøres.
Og internetudbydere kan tilsluttes, men det omfatter ikke kundernes internetforbindelser.
Der blev i går afholdt en høring, som jeg desværre ikke havde mulighed for at deltage i, da jeg havde andre møder, og der er udsendt materiale fra høringen.
Det er naturligvis klart, at vi under udvalgsbehandlingen vil kigge på, hvad det rejser af spørgsmål, og vi vil selvfølgelig imødese, at der kommer svar fra ministeren.
Det, vi synes der er vigtigt at fastslå, er, at der er godtgjort et behov for lovgivning på området, og at der er fornuft i, at de to myndigheder, der er i dag, kommer til at sidde det samme sted, så man udnytter ressourcerne bedre.
Men vi vil selvfølgelig under udvalgsbehandlingen se på, om der er ting, vi har behov for at få præciseret, også efter den høring, der var i går. Vi kan støtte lovforslaget.